Toeriste in Struisbaai gered | Maroela Media
Langezandt in Struisbaai (Argieffoto: http://www.southafrica.to/)
“Die span was besig met roetine-opleiding toe hulle twee dubbel-seekajakke in die see opgemerk het,” het Reinard Geldenhuys, stasiebevelvoerder van NSRI Agulhas, in ŉ verklaring gesê. “Die span het ŉ kamma-reddingspoging uitgevoer en, sonder dat die roeiers daarvan bewus was, in hulle rigting beweeg. Net voor hulle by die twee kajakke uitgekom het, het hulle die ‘reddingspoging’ laat vaar.”
Daar was twee mans op een van die kajakke en ŉ man en ŉ vrou op die tweede kajak.
Volgens Geldenhuys was die seetoestande ŉ twee meter kalm see. “Die bemanning is omstreeks 15:50 ontbied na berigte dat ŉ seekajak ongeveer twee seemyl van Struisbaai omgeslaan het,” het hy bygevoeg. “Ons seereddingsvaartuig I&J Rescuer IV het reageer en, tot ons verbasing, was dit dieselfde roeiers wat onbewus vroeër deel was van ons oefening.”
Die man en die vrou kon hulle kajak weer regop omkeer in die water, maar hulle was albei in die water en het aan die kajak vasgeklou.
“Ons seereddingsvaartuig Spirit of Winelands het ook reageer en terwyl die man en vrou op I&J Rescuer gered is en hul kajak uit die water gehaal is, is die twee mans op die tweede kajak met die Spirit of Winelands veilig na die kus gebring.”
Die egpaar het nie verdere behandeling benodig nie.
“Hulle is almal van Nederland met vakansie in Suid-Afrika,” het Geldenhuys bygevoeg.